TÖÖVÕTULEPING nr 1-18/

/kuupäev vastavalt hilisemale digitaalallkirja kuupäevale /

**Riigimetsa Majandamise Keskus**, keda esindab Vabariigi Valitsuse 09.01.2007. a määruse nr 4 „Riigimetsa Majandamise Keskuse põhimäärus“ alusel juhatuse liige Tavo Uuetalu, edaspidi nimetatud **Tellija,** ühelt poolt,ja **Eesti Maaülikool***,* keda esindab volikirja 1-9.RR/131, 13.12.2021 alusel metsanduse ja inseneeria instituudi direktor Marek Metslaid, edaspidi nimetatud **Töövõtja**, teiselt poolt,

keda nimetatakse edaspidi **Pool** või ühiselt **Pooled**,

sõlmisid käesoleva lepingu, edaspidi **Leping,** alljärgnevas:

**1 Lepingu objekt**

* 1. Lepingu objektiks on Töövõtja poolt Tellijale järgmiste tööde teostamine Lepinguga kokkulepitud tingimustel ja korras: perioodil 01.10.2022 – 30.09.2025 läbi rakendusuuringu „**Talvise sanitaarraie ja püünispuude kasutamise otstarbekus kuuse-kooreüraski kahjustuste ohjamisel ning hariliku kuuse koore all talvituvate üraskite seisund**“ läbiviimine, milles töövõtja vastutab järgnevate eesmärkide täitmise eest:
     1. selgitada talvise sanitaarraie otstarbekust muutunud kliimaoludes kuuse-kooreüraski kahjustuste tõkestamisel ja ennetamisel;
     2. selgitada talvitumistingimuste mõju kuuse-kooreüraski II põlvkonna suremusele ja arvukusele;
     3. selgitada harvesteri poolt ja käsitsi langetatud püünispuude efektiivsust kuuse-kooreüraski kahjude ohjamisel;
     4. leida metsakaitselised soovitused kuuse-kooreüraski kahjustuste ennetamiseks ja leevendamiseks,

edaspidi ***Töö***.

* 1. Töö peab vastama Töövõtja poolt 18.08.2022 esitatud rakendusuuringu rahastamistaotlusele (Lisa 1).
  2. Lepingu objektiks on CPV-koodiga 73110000-6 kaetud teadus- ja arendusteenus, millest tulenevalt lähtudes riigihangete seaduse § 11 lg 1 punktist 19 ei ole hankija kohustatud riigihankemenetlust läbi viima.

1.4 Tellijal on õigus jooksvalt kontrollida Töö tegemise käiku. Töövõtja on kohustatud kohe­selt informeerima Tellijat Töö tegemise käigus tekkinud probleemidest ning nõutama Tellija juhiseid ja informatsiooni.

1.5 Tellija määrab oma esindaja juhendama Tööde teostamist, Töövõtjale vajaliku informat­siooni andmiseks ning Tööde kvaliteedi kontrollimiseks. Tellija esindajaks on: RMK Kagu regiooni juht Kristo Kokk, telefon: 503 6887, e-post kristo.kokk@rmk.ee.

1.6 Töövõtja esindaja lepingu täitmisega seotud küsimustes on projektijuht Kristjan Ait, telefon: 5549 346, e-post [kristjan.ait@emu.ee](mailto:kristjan.ait@emu.ee).

1.7. RMK kohustub uuringualadel raieid läbi viima ja raietest hoiduma vastavalt lepingu lisades 1 ja 2 toodud metoodikale ja protokollile.

**2 Töö üleandmine ja vastuvõtmine**

2.1 Töövõtja annab Tellijale valmis Töö üle hiljemalt 01.10.2025 a.

2.2. Töövõtja kohustub esitama Tellijale vahearuanded ja lõpparuande järgmistel tähtaegadel:

2.2.1. 1. (esimesel) lepinguaastal 01.10.2022 – 30.09.2023 tehtud Töö kohta hiljemalt 01.10.2023;

2.2.2. 2. (teisel) lepinguaastal 01.10.2023 – 30.09.2024 tehtud Töö kohta hiljemalt 01.10.2024.

2.2.3 tehtud Töö lõpparuande 36 (kolmekümne kuue) kuu möödudes Lepingu sõlmimisest 01.10.2025.

2.3 Töö vastuvõtmisel vormistavad Pooled Töö üleandmise-vastuvõtmise akti, millele kirju­tavad alla Poolte esindajad.

2.4 Tellija esitab Töövõtjale oma pretensioonid, mis tuginevad RMK juhatuse otsusele (edaspidi nimetatud **Vastuväited**) seoses Töö mittevastavusega 1 (ühe) kuu jooksul arvates vahearuande või Töö üleandmisest Töövõtja poolt.

2.5 Töö loetakse Tellija poolt vastu võetuks, kui Tellija ei ole esitanud Vastuväiteid punktis

2.4 nimetatud tähtaja jooksul.

2.6 Juhul, kui Tellija esitab oma Vastuväited, peab Töövõtja tegema Töös vastavad parandused Tellija määratud tähtaja jooksul. Sellisel juhul loetakse Töö vastu võetuks, kui Töövõtja on teinud Töös parandused ja Tellijal ei ole enam Vastuväiteid.

2.7 Pärast Vahearuande heakskiitmist onTöövõtjal õigus järgmiseks jooksvaks aastaks Lepinguga ettenähtud rahastamisele.

**3 Tasu**

3.1 Tellija maksab Töövõtjale Töö teostamise eest tasu summas 228 422,90 (kakssada kakskümmend kaheksa tuhat nelisada kakskümmend kaks eurot ja üheksakümmend senti) eurot, milles sisaldub üldkulu 10% (kümme protsenti). Summa ei sisalda käibemaksu.

3.1.1 Tellija tasub tehtud tööde eest Töövõtja poolt esitatud arve(te) alusel järgmiselt:

3.1.1.1 73 777,60 (seitsekümmend kolm tuhat seitsesada seitsekümmend seitse eurot ja kuuskümmend senti) eurot 14 (neljateistkümne) päeva jooksul Lepingu sõlmimisest;

3.1.1.2 pärast 1. (esimese) vahearuande akteerimist 14 (neljateistkümne) päeva jooksul 2. (teiseks) lepinguaastaks 79 506 (seitsekümmend üheksa tuhat viissada kuus eurot) eurot;

3.1.1.3 pärast 2. (teise) vahearuande akteerimist 14 (neljateistkümne) päeva jooksul 3. (kolmandaks) lepinguaastaks 75 139,30 (seitsekümmend viis tuhat sada kolmkümmend üheksa eurot ja kolmkümmend senti) eurot.

**4 Poolte vastutus**

4.1 Pooled vastutavad oma Lepingust tulenevate kohustuste rikkumise eest, kui rikkumine on põhjustatud süüliselt.

4.2 Juhul, kui Töövõtja viivitab Töö üleandmisega üle kokkulepitud tähtaja, on Tellijal õigus nõuda leppetrahvi tasumist, mille suuruseks on 0,15% Lepingu kohaselt Töövõtjale maksta­vast tasust iga üleandmisega viivitatud kalendripäeva eest, kuid kokku mitte rohkem kui 30 (kolmkümmend) protsenti Töövõtjale makstavast tasust. Tellijal on õigus Töö eest tasumisel vähendada Töövõtjale makstavat tasu leppetrahvi summa võrra.

4.3 Tellijal on õigus nõuda alapunktis 4.2 sätestatud leppetrahvi tasumist ka aja eest, mil Töövõtja teeb Töös parandusi tulenevalt Tellija Vastuväidetest.

4.4 Juhul, kui Tellija viivitab Töövõtjale tasu maksmisega üle kokkulepitud tähtaja, on Töö­võtjal õigus nõuda viivist summas 0,15% tasumisega viivitatud summast iga tasumisega viivitatud kalendripäeva eest, kuid mitte rohkem, kui 30 (kolmkümmend) protsenti tasu­misega viivitatud summast.

4.5 Tellija peab esitama Lepingust tuleneva leppetrahvi nõude Töövõtjale hiljemalt 3 (kolme) kuu jooksul arvates päevast, mil Tellijal tekkis leppetrahvi nõude esitamise õigus.

**5 Lepingu lõppemine ja lõpetamine**

5.1 Leping lõpeb, kui Lepingust tulenevad Poolte kohustused on mõlemapoolselt täielikult ja nõuetekohaselt täidetud.

5.2 Tellija võib Lepingu igal ajal olenemata põhjusest etteteatamistähtajata üles öelda. Selli­sel juhul on Tellija kohustatud tasuma Töövõtjale Lepingu ülesütlemise momendiks faktili­selt tehtud Töö eest. Toodud põhjusel Lepingu ülesütlemisel hüvitab Tellija Töövõtjale lisaks faktiliselt tehtud Töö eest tasumisele Lepingu ennetähtaegse ülesütlemisega tekitatud kahju, kuid mitte rohkem, kui 10 (kümme) protsenti Lepingus ettenähtud Töövõtjale makstavast tasust.

5.3 Kui Töö tegemise käigus on ilmselt selge, et seda ei tehta nõuetekohaselt, on Tellijal õigus määrata Töövõtjale tähtaeg puuduste kõrvaldamiseks, selle mittetäitmisel aga kas Lepingust taganeda ja nõuda kahjude hüvitamist, või teha Töö jätkamine ja puuduste kõrval­damine ülesandeks kolmandale isikule Töövõtja arvel.

5.4 Juhul, kui Töövõtja ei ole Tööd Tellijale üle andnud hiljemalt 1 (ühe) kuu möödumisel arvates kokkulepitud Töö üleandmise tähtajast, on Tellijal õigus ilma Töövõtjale kokkulepi­tud tasu maksmata Lepingust ühepoolselt taganeda ja nõuda sisse Lepinguga ettenähtud lep­petrahv ning tekitatud kahju.

**6 Teadete edastamine**

6.1. Lepinguga seotud teated edastatakse telefoni teel või e-kirja teel poole lepingus märgitud e-posti aadressile. Kontaktandmete muutusest on pool kohustatud koheselt informeerima teist poolt.

6.2. E-kirja teel edastatud teated peetakse kättesaaduks alates teate edastamisele järgnevast tööpäevast.

6.3. Lepingust taganemise või lepingu ülesütlemise avaldused ning lepingu rikkumisel teisele poolele esitatavad nõudekirjad peavad olema kirjalikus vormis. Kirjaliku vormiga on võrdsustatud digitaalselt allkirjastatud elektrooniline dokument. Viimane vorminõue on täidetud ka juhul, kui teade edastatakse e-kirja teel.

**7 Lõppsätted**

7.1 Kõik Lepingu muudatused jõustuvad pärast nende allakirjutamist mõlema Poole poolt allakirjutamise momendist või Poolte poolt kirjalikult määratud tähtajal.

7.2 Lepinguga seonduvaid eriarvamusi ja vaidlusi lahendavad Pooled eelkõige läbirääkimiste teel. Kui Lepingust tulenevaid vaidlusi ei õnnestu lahendada Poolte läbirääkimistega, lahen­datakse vaidlus kostja asukohajärgses kohtus.

7.3 Leping on sõlmitud ja allkirjastatud digitaalselt.

**Poolte andmed ja allkirjad:**

# Tellija Töövõtja

Riigimetsa Majandamise Keskus Eesti Maaülikool

Registrikood 70004459 Registrikood 74001086

Sagadi küla, Haljala vald, Fr. R. Kreutzwaldi 1A, Tartu

45403 Lääne-Virumaa Tel: 731 3224

Tel: 676 7500

(allkirjastatud digitaalselt) (allkirjastatud digitaalselt)

#### Tavo Uuetalu Marek Metslaid

## Juhatuse liige Metsanduse ja inseneeria instituudi direktor